Norra

**Norra** (ametliku nimega **Norra Kuningriik**) on riik Euroopas, üks Põhjamaid.

Norra põhiosa asub Skandinaavia poolsaare lääne- ja põhjaosas ning sealsetel rannikulähedastel saartel. Norral on maismaapiir Rootsi, Soome ja Venemaaga. Norra mandriosa on piklik ning tugevasti liigestatud fjordrannikuga. Norra põhiosa jääb Atlandi ookeani põhjaosa äärde, piirnedes Skagerraki, Põhjamere, Norra mere ja Barentsi merega. Norra põhiosa pindala on 323 771&nbsp;km².

Norra Kuningriigile kuulub veel Islandi vetega piirnev Jan Mayeni saar ja Põhja-Jäämeres asuv Svalbard. Jan Mayen on haldusjaotuse järgi Norra põhiosas oleva Nordlandi maakonna koosseisus. Svalbardi staatus on reguleeritud rahvusvahelise Svalbardi lepinguga. Norra Kuningriigi pindala koos Jan Mayeni ja Svalbardiga on 385 207&nbsp;km².

Bouvet' saar Atlandi ookeani lõunaosas on Norra sõltlasala, kuid mitte riigi osa. Norra peab Antarktikas oma sõltlasaladeks ka Peeter I saart Vaikse ookeani lõunaosas Lõuna-Jäämeres ja Kuninganna Maudi maad Antarktisel. Ent Norra nõue nendele aladele on Antarktika lepinguga tähtajata külmutatud; nende alade kuulumist Norrale ei ole rahvusvaheliselt tunnustatud.

## Nimi

Norra nimi on:
* norra keeles (*[[bokmål]]*) *Norge*, ametlikult *Kongeriket Norge*
* uusnorra keeles *Noreg*, ametlikult *Kongeriket Noreg*
* põhjasaami keeles *Norga*, ametlikult *Norgga gonagasriika*
* Lule saami keeles *Vuodna*, ametlikult *Vuona gånågisrijkka*
* lõunasaami keeles *Nøørje*, ametlikult *Nøørjen gånkarijhke*
* kveeni keeles *Norja*, ametlikult *Norjan kuningaskunta*

Vanad Karmøyst põhja poole purjetamise juhised räägivad "põhjateest" (vanapõhja *Norðrvegr*), millest enamiku uurijate arvates tulebki Norra nimi. Hiljem kandus põhjatee nimi üle sellest ida pool olevale maismaale ja lõpuks ka Østlandetile.

## Asend, piir ja suurus

Norra on Euroopa põhjapoolseim riik. Norra põhiosa asub Skandinaavia poolsaarel Rootsist lääne ja loode, Soomest põhja ning Venemaast ida pool. Norra põhiosa piirneb Atlandi ookeani põhjaosaga, sh kagus Skagerraki, läänes ja edelas Põhjamere, loodes Norra mere ning kirdes Barentsi merega.

Norra põhiosa on kitsa ribana Skandinaavia poolsaare looderannikul. Sarnaseid kitsa kujuga riike on maailmas vähe.

Umbes kolmandik riigist asub põhjapolaarjoonest põhja pool.

### Pindala

Norra põhiosa pindala on 323 771&nbsp;km². Pindala järgi on Norra maailmas 67. kohal või 60. kohal ja Euroopas 8. kohal. Siseveekogud hõlmavad 6% pindalast.

Norra Kuningriigi pindala koos Jan Mayeni ja Svalbardiga on 385 207&nbsp;km². Sellega on ta Euroopa riikide seas 6. kohal.

### Äärmuspunktid

Norra põhiosa asub 58. ja 71. põhjalaiuse ning 4. ja 31. idapikkuse vahel.

Norra (ja ühtlasi Euroopa) mandriosa põhjapoolseim punkt on Nordkinn ehk Kinnarodden Finnmargi maakonnas (71° 08' 02" N). Norra põhiosa põhjapoolseim punkt on skäär Magerøya saarel asuva Knivskjellodden põhjaotsa juures (71° 11' 09" N). Norra Kuningriigi põhjapoolseim punkt on Rossøya saarel Kirdemaast põhjas (80° 49' 44" N).

Norra mandriosa lõunapoolseim punkt on Lindesnesi poolsaare otsas paiknev neem Agderi maakonnas Lindesnesi vallas (57° 58' 46" N). Norra põhiosa ja ühtlasi Norra Kuningriigi lõunapoolseim punkt on Pyseni skäär Lindesnesi vallas (57° 57' 31" N).

Norra mandriosa läänepoolseim punkt on Vardetangen Lindåsi poolsaarel Vestlandi maakonnas Austrheimi vallas (4° 56' 43" E). Norra põhiosa läänepoolseim punkt on Holmebåen Utværi tuletornist edelas (4° 29' 57" E). Norra Kuningriigi läänepoolseim punkt on Høybergodden Jan Mayenil (9° 04' 39" W).

Norra mandriosa idapoolseim punkt on Kibergsneset Finnmargi maakonnas Vardø vallas (31° 03' 52" E). Norra põhiosa idapoolseim punkt on Hornøya Vardø vallas (31° 10' 07" E). Norra Kuningriigi idapoolseim punkt on Kræmerpynten Kvitøya saarel Svalbard (33° 30' 59" E).

### Mõõtmed
Kaugus Nordkinnist Lindesnesini on 1748&nbsp;km või 1752&nbsp;km. Teineteisest kaugeimad punktid Norra mandriosas on Lista ja Kavringen (väike neem Vardøst põhja pool). Nendevaheline kaugus on 1790&nbsp;km.

Norra mandriosa suurim laius on 432&nbsp;km.

Norra põhiosa vähimaks laiuseks on peetud 6,3&nbsp;km, mis asub Hellemobotni juures Nordlandi maakonnas Hamarøy vallas. Finnmargi maakonna idaosas Sør-Varangeri vallas on siiski väiksemad vahemaad merest Venemaa piirini, nimelt Bøkfjordenist Elvenesi juurest, Jarfjordenist Jarfjordbotni juurest ja Langfjordenist Boris Glebi juurest (vastavalt 1,5 või 1,6, 2,6 ja 5,8&nbsp;km). Sadamalinn Narvik asub kõigest 8&nbsp;km kaugusel Rootsi piirist.

### Piir
Norra põhiosa piirneb Rootsi (1619&nbsp;km), Soome (727&nbsp;km) ja Venemaaga (196&nbsp;km). Maapiiri kogupikkus on 2542&nbsp;km. Piir Venemaa ja Soomega asub polaarpiirkonnas. Piir Rootsiga ulatub Lapimaalt põhjas Skagerrakini lõunas.

Venemaal ja Norral oli aastaid eriarvamus Barentsi mere territoriaalvetes oleva piiri suhtes, mõlema riigi hallatud mereala nimetati Halliks tsooniks. 27. aprillil 2010 kirjutati Venemaa presidendi Dmitri Medvedevi Norra-visiidi ajal alla kahe riigi vahelisele lepingule, mis nägi ette piiritüli lahendamise. 15. septembril 2010 kirjutasid Venemaa välisminister Sergei Lavrov ja Norra välisminister Jonas Gahr Støre Murmanskis alla lepingule, mis määras kindlaks kahe riigi vahelise piiri Barentsi merel ja Põhja-Jäämerel. Piir otsustati tõmmata keskjoone (Norra seisukoht) ja sektorijoone (Venemaa seisukoht) vahele. Vaidlusalane 176 000&nbsp;km² suurune ala jagati kaheks enam-vähem võrdseks osaks.

## Loodus

### Rannajoon
Rannajoone pikkus koos saartega on 83 281&nbsp;km, ilma saarteta 25 148&nbsp;km, saarte rannajoon on 58 133&nbsp;km. Rannajoon on tugevasti liigestatud. Rannikule on omane sügavad kitsad lahed, mida nimetatakse fjordideks, samuti suur hulk saari ja saarestikke. Kui fjorde ja muid lahti mitte arvestada, on rannajoone pikkus 2650&nbsp;km või 2532&nbsp;km.

#### Fjordid

Suurim fjord on Sogne fjord. See on ühtlasi pikim (205&nbsp;km) ja sügavaim (1308&nbsp;m).

Geirangerfjorden ja Nærøyfjorden kuuluvad 2005. aastast UNESCO maailmapärandi nimistusse.


Skjomen-fjord-and-Lappviktind.jpg|Skjomenfjorden. Taamal on Lappviktind
Geiranger Norwegen1.JPG|Geirangerfjorden koos Geirangeriga
PanoHardangerfjorden1.jpg|Hardangerfjorden
Geirangerfjord.JPG|Geirangerfjorden


#### Saared

Registreeritud saari on 239 057. Tuntumad saarterühmad on Lofoodid ja Vesterålen.

Suurim saar Norra põhiosas on Hinnøya (2198&nbsp;km²).

Vega saared Norra keskosas Nordlandi maakonnas kuuluvad alates 2004. aastast UNESCO maailmapärandi nimistusse.

Norra kümme suuremat saart:

Väljaspool Svalbardi on suurimad saared:

### Pinnamood

Valdava enamiku Norra põhiosast võtab enda alla Skandinaavia mäestik. Seetõttu on Norra väga mägine. Iseloomulikud on mäeahelikud ja platood, mida kutsutakse fjeldideks (näiteks Hardangervidda). Norra idaosas on suured orud. Mitmel pool on mäed ümarad ja maastik kujutab endast suurt lainjat lavamaad, kus orud ja lahed ei anna tooni.

Norra kõrgeim tipp on Galdhøpiggen (2469&nbsp;m) Jotunheimenis. Seal on ühtlasi kogu Skandinaavia kõrgeimad tipud. Varem oli kõrgeim tipp Glittertind, kuid selle liustikumüts on praeguseks nii palju sulanud, et mäe kõrgus on 2464&nbsp;m. Üle 2300 m kõrgusi mäetippe on 26.

31,7% pindalast on alla 299&nbsp;m, 28,7% pindalast 300–599&nbsp;m, 19,5% pindalast 600–899&nbsp;m ja 20,1% pindalast üle 900 m kõrgusel merepinnast. 91 000&nbsp;km² on 500–1000&nbsp;m ning 39 000&nbsp;km² üle 1000&nbsp;m kõrgusel merepinnast. Keskmine kõrgus merepinnast on umbes 490&nbsp;m (Euroopa keskmine kõrgus on 300&nbsp;m).

Jäätumine ja muud loodusjõud on kulutanud maapinda ning kuhjanud paksud liivakivi-, konglomeraadi- ja lubjakivisetted (sparagmiit). Erosiooni tulemusena on tekkinud pigatasandikud ehk peneplaanid. Hardangeri platoo Lõuna-Norras on ühtlasi Euroopa suurim peneplaan; platoo keskmine kõrgus on 1100 m merepinnast ning pindala 6500 km².

Norra suurim platoo Finnmarksvidda (pindala 22 000 km²) asub Põhja-Norras ning hõlmab suurema osa Finnmargi maakonnast.

Kambriumist Silurini oli suurem osa Norrast allpool merepinda. Sel ajal tekkis 100–160&nbsp;m paksune lubjakivi, kiltja savi, tahvelkilda ja konglomeraadi kiht. Kaledoonia orogeneesi jätkuna tekkisid mäed.

Lääne suunas voolavate jõgede erosioon oli väga suur. Piki maakoore murranguid uuristasid nad sügavale rannikusse lõikuvaid kuristikke ja kanjoneid. Idas oli kallak laugem ja kujunesid laiemad orud. Kvaternaari suure jääaja korduvate jäätumiste ajal tekkisid laskuvate liustike toimel Norra lääneranniku V-kujulistest orgudest U-kujulised merevette uppunud fjordid. Liustikud viisid tohutud mulla-, kruusa- ja kivimassid praeguse Taani ja Põhja-Saksamaani. Need materjalid lihvisid 40% Norra alast paljanduva aluspõhja.

Norra lõunaotsast kulgeb põhja poole mäeahelike süsteem Langi mäed, mis eraldab idas asuvat Østlandeti läänes asuvast Vestlandetist. Vestlandeti kitsal rannikul on palju saari ning järskude nõlvadega kitsad fjordid lõikuvad sügavale mägedesse. Erandiks on Jæreni tasandik Stavangerist lõunas. Ida poole suunduv mäeahelik eraldab Østlandeti põhjaosa Trondheimi ümbrusest ehk Trøndelagist. Põhja-Norra algab peaaegu Norra keskelt. Enamik sellest on põhjapolaarjoonest põhjas. Suure osa maastikust moodustavad mäed, mida leidub ka arvukatel saartel.

### Geoloogiline ehitus

Suur osa Norrast kuulub Kaledoonia orogeneesi piirkonda. Mesosoikumis eraldus sellest osa, mis paikneb põhja pool joonest, mis kulgeb Hardangeri fjordi suudmest läbi Mjøsa järve Rootsi piirini. Mäeahelik moodustus siluri lõpus.

Sellest lõunas paiknev ala ja Finnmargi maakonna lõunaosa asuvad 1–2 miljardi aasta vanusel Fennoskandia kilbil, mis koosneb eelkambriumi väga kõvadest kristalsetest kivimitest (graniit ja muud moondekivimid). Eelkambriumi aluskorral on kohati hilis-eelkambriumi settekivimid (650 miljonit aastat vanad ja vanemad) ja kambrosiluri kihid (542–416 miljonit aastat). Aluskord koosneb gneisist, graniidist ja muudest arhaikumi ja paleosoikumi moodustistest.

Vestlandet ja Trøndelagis on devoni kivimid (umbes 370 miljonit aastat vanad).

Oslo fjordi piirkond on alang (Oslo alang või Oslo väli), mis on väheseid kohti Skandinaavias, kus kristalne kilp on kaetud nooremate kivimikihtidega.

Norra paikneb aseismilisel (ehk maavärinateta) alal. Lõuna-Norras ei ole kahel viimasel sajandil olnud ühtki tähelepanuväärset maavärinat. Esineb maakoore kerkimist, mis on tingitud vabanemisest viimase mandrijäätumise liustikest. (Mandrijää kuhjumisest või sulamisest tingitud maakoore kõikumisi nimetatakse glatsiostaatilisteks liikumisteks.) Sellega on kaasnenud suuremaid ja väiksemaid pingeid maakoores, kuid kerkimine toimub üldiselt sujuvalt.

### Loodusvarad
Maavaradest leidub Norras naftat, maagaasi, vase-, nikli-, raua-, tsingi-, titaani-, tina- ja molübdeenimaaki ning kromiiti ja püriiti, samuti kivisütt ja koobaltit. Naftal on väga suur majanduslik tähtsus. Mineraalseid maavarasid ei ole piisavalt.

Tähtis loodusressurss on ka hüdroenergia; umbes 99% elektrienergiast toodetakse hüdroelektrijaamades.

Künkliku ja kõrge pinnamoe tõttu leidub Norras suhteliselt vähe viljakat põllumajandusmaad.

Kalavarud on suured.

Tähtis loodusvara on ka mets. Kuigi pinnamood raskendab ka metsamajandust, on suur osa okasmetsadest majanduslikus kasutuses.

Norra ranniku lähedal on haruldasi muldmetalle.

### Kliima

Skandinaavia mäestik lahutab kitsast merelise kliimaga rannikuriba mandrilisema kliimaga idaosast.

Läänerannikul on laiuskraade arvestades väga mahe ja niiske kliima. See on põhjustatud Golfi hoovusest, mille haru Norra hoovus toob sekundis 4–5 miljonit tonni suhteliselt sooja troopikast pärit vett. Rannik jääb seetõttu isegi Finnmargis (sealhulgas Hammerfesti ja Kirkenesi sadam) enamasti kogu talveks jäävabaks. Mere mahendav mõju, mis on tingitud hoovuse kohalt puhuvast soojast meretuulest, annab tunda ka õhutemperatuuris, eriti talvel (umbes −5&nbsp;°C kuni +2&nbsp;°C).

Mere kohalt tulnud niiskus sajab alla mägedest lääne pool. Nõnda on Bergeni sademete keskmine hulk suurimaid Euroopas. Mägedest ida pool on sademeid väga vähe. Sademete hulk kasvab lõuna poolt põhja poole. Kogu rannikuribal on see mais märksa väiksem kui sügisel.

Sisemaa suunas muutub kliima järjest mandrilisemaks. Sademeid jääb vähemaks, suved on soojemad, talved märksa külmemad.

Läänerannikul on aasta keskmine õhutemperatuur 7&nbsp;°C, mis on 30&nbsp;°C võrra laiuskraadi keskmisest kõrgem. Põhjapolaarjoonest põhja pool paiknevatel Lofootidel on jaanuari keskmine temperatuur 24&nbsp;°C maailma keskmisest kõrgem. See on üks maailma suuremaid temperatuurianomaaliaid.

Üle Norra kulgevad Atlandi ookeani põhjaosa tsüklonid, mis toovad sagedasi torme ja ilmamuutusi.

Lääne-Norras on mereline kliima suhteliselt jaheda suve ja pehme talvega. Aasta keskmine sademete hulk on 2250&nbsp;mm. Mägede varjus Ida-Norras on mandriline kliima sooja suve ja külma talvega. Aasta keskmine sademete hulk on alla 360&nbsp;mm.

### Veestik
Järved ja jõed moodustavad 6,0% Norra pindalast.

#### Jõed
Iseloomulikud on kõrged joad ja kalarikkad jõed.

Ülekaalukalt pikim jõgi on 601&nbsp;km pikkune Glåma, mis suubub Fredrikstadi lähedal Oslo fjordi. Teised Lõuna-Norra suuremad jõed suubuvad merre Drammeni ja Skieni lähedal. Teine pikk jõgi on Teno (360&nbsp;km), mis voolab piki Soome piiri kirdesse.

Kõrgeim juga on kahest järjestikusest joast koosnev Mardalsfossen (705&nbsp;m).

#### Järved

Üle 1,5 hektari suurusi järvi on umbes 65 000. Ülekaalukalt suurim on Mjøsa 80&nbsp;km Oslost põhjas.

514 meetri sügavune Hornindalsvatnet on Norra ja Euroopa sügavaim järv.

Norra kümme suurema pindalaga järve on:

#### Liustikud

Jostedalsbreen on Euroopa kõrgeim mandriliustik ja suurim liustik Norra põhiosas (487&nbsp;km²).

Liustikud moodustavad 1,0% pindalast (7000&nbsp;km²).

#### Sood
Sood ja märgalad moodustavad 5,8% pindalast.

### Mullad
Jäävaheaegadel ujutas meri suured alad üle, sest jää oli maad tohutu raskusega rõhunud. Piki praegust rannikut ning Oslo ja Trondheimi piirkonnas, mis tõusid 200 meetri kõrgusele merepinnast, settisid paksud savi-, aleuriidi- ja liivakihid. Nende kunagiste rannikupiirkondade all leidub väga häid muldi. Suurtel metsaaladel kaotas muld suure osa mineraalainetest, nii et tekkis halb põllumaa.

Østlandeti sisemaal on talud suurte orgude nõlvadel. Orupõhjades on ainult väljapestud mullasetted. Kõige saagikamad põllud on Jæreni tasandikul, kus on head liustikutekkelised mullad, väga mahedad talved, pikad põlluharimishooajad ja rikkalikult sademeid.

Lõuna-Norra mullakatte kujunemisel on küllaltki lühike ajalugu. Muldade noorus, nappus ja kohati täielik puudumine tuleb sellest, et Kvaternaaris oli seal valdav liustikukate, mis varem kujunenud mullakatte mehaaniliselt hävitas. Sellepärast tuleb tänapäeva muldade kujunemise alguseks pidada liustiku taganemise aega. Sel ajal ladestasid fluvioglatsiaalsed vood periglatsiaalses vööndis materjali, mis sai tasandikualade mulla lähtekivimiks, eriti Østlandetis, mis on kõige tasasem.

Teiselt poolt hakkasid mullad kujunema ka kõrgemate alade paljanduvatel emakivimitel. Seal on lähtekivimiteks enamasti gneisid, gabro, lubjakivi, kildad ja liivakivid.

Kõigi Norra muldade lähtekivimitele (välja arvatud lubjakividele) on iseloomulik madal karbonaatsus, mille tõttu nad on vähearenenud ja väheviljakad.

Sageli ei lange taiga- ja segametsa piir kokku neile tsonaalselt vastavate leet- ja pruunmuldade piiriga. See on seotud kliima vaheldumisega Euroopas holotseeni vältel. Seal, kus pruunmuldade areaal ulatub põhja ja on kaetud taigataimestikuga, kasvasid varem soojematel perioodidel segametsad, ja vastupidi.

### Taimed

Pärismaiseid taimeliike on umbes 2000. Endeeme on vähe.

Laiades liustikuorgudes kuni 850&nbsp;m kõrgusel merepinnast Ida-Norras ja kuni 700&nbsp;m kõrgusel Trondheimi piirkonnas on valdavad paksud kuuse- ja männimetsad. Ka kõige paksemates kuusemetsades leidub sammalt ja kanarbikku.

Kõige järsematelgi mäenõlvadel kasvab mitmekesiseid lehtpuid, sealhulgas kaske, saart, pihlakat ja haaba. Kasevöönd on 900–1200&nbsp;m kõrgusel merepinnast. Kõrgemal on paju ja kääbuskase vöönd.

Lääne-Norras on okaspuid ja lehtpuid enam-vähem võrdselt.

Suurimad metsad on Rootsi piiri ja Glåma jõe vahel Oslost idas. Østlandetist on umbes pool metsaga kaetud. Seal on umbes pool Norra metsavarudest ja pool Norra põllumaast.

Trøndelagist on metsaga kaetud umbes kolmandik.

Põhjapolaarjoonest põhja pool on kuuske vähe. Mänd kasvab peamiselt mitmekesise taimestikuga sisemaaorgudes.

Igal pool on rikkalikult metsamarju, sealhulgas mustikaid, jõhvikaid ja rabamurakaid.

Metsad moodustavad pindalast 38,2%, majandatavad metsad 21,6%.

Norra rahvuslill on harilik kanarbik.

### Loomad
Kvaternaari jooksul kattus Norra ala suurte liustikega vähemalt neli korda. Jäävaheaegadel tõmbusid liustikud tagasi. Norrast on teada vaid üksikud seal viimasel jäävaheajal või viimase jääaja interstadiaalsetel pehmematel perioodidel, kui vähemalt orupõhjad olid jäävabad, elanud imetajate luutükke. Varem elanud imetajate jäänused on jää hiljem minema kandnud või purustanud.

Leitud on 20 muskusveise või mammuti jäänust. Kuigi kindlasti on olnud ka põhjapõtru ja teisi Arktika loomi, pole nende jälgi leitud. Mõned teised maismaaloomad, sealhulgas mõned põrnikad, võisid jääajad Põhja- ja Lääne-Norra jäävabadel rannaribadel üle elada, teised rändasid sisse, põhiliselt kagust. Pärast viimast jääaega tulid esimesed sisserändavad maismaaloomad arvatavalt Lõuna-Rootsi ja Taani alalt (Norra ja Taani vahel merd ei olnud). Hiljem võisid mõned loomad tulla ka Soome kaudu Põhja-Norrasse.

Mageveekalade sisserännet idast piirasid ajutiselt soolase vee tõkked osas praegusest Läänemerest. Järkjärguline maakerge pärast jää kadumist mõjutas veekogusid ja tingis levikuvõimaluste ahenemise, eriti hiljem sisserännanutele.

Norra loomastik koosneb arktilistest ja lõunapoolse päritoluga liikidest. Riigi suure põhja-lõunasuunalise ulatuse ja kõrguserinevuste tõttu on loomastik mitmekesine.

Kõikjal Norras leidub põhjapõtru, ahme, lemminguid ja muid Arktika loomi, kuigi lõuna pool elavad nad ainult mägedes.

Suurtes okasmetsades on tavaline põder. Läänerannikul on arvukalt hirvi.

Karu, hunt ja ilves olid 150 aastat tagasi tavalised, praegu aga leidub neid vähestes kohtades, peamiselt põhjas.

Rebased, saarmad ja mõned kärplased on tavalised. Paljudes kohtades on mäkrasid ja kopraid.

Enamik jõgesid ja järvi on kalarikkad, leidub ka forelli ja lõhet. Viimane elab vähemalt 160 jões. Lõhepüüdjaid koguneb Norrasse kogu maailmast.

Lindude seas on palju rändlinde, kellest mõned talvituvad koguni Lõuna-Aafrikas.

Põhja-Norras kogutakse miljonite merelindude mune ja aluskarva.

Näiteks Ålesundis on väikesed kaljusaared peaaegu täielikult kaetud sadade ja tuhandete pesitsevate lindudega.

Mägedes ja metsades on tavalised püüd, kes on populaarsed jahilinnud.

Norra rannikult ja avamerest võib leida tuhandeid süvaveekorallide elupaiku. Korallidest tuntuim on *[[Lophelia pertusa]]*.

### Maakasutus
Maast on:
* asulate all – 0,7%;
* siseveekogude all – 6,0%;
* liustike all – 1,0%;
* soode ja märgalade all – 5,8%;
* põllumajanduslikus kasutuses – 3,2%;
* metsade all – 38,2%;
** produktiivsete metsade all – 1,6%;
* muud maad – 45,1%.

Asustamata mäed, sood jne võtavad enda alla 235 000&nbsp;km².

### Looduskaitse
1. jaanuaril 2006 oli Norra põhiosas 753 looduskaitseala kogupindalaga 3846&nbsp;km², mis vastab 1,2 protsendile pindalast. Lisaks on Svalbardil 21 looduskaitseala, mille kogupindala on 25 314&nbsp;km² ehk 41,5% Svalbardi pindalast.

Norras on 36 rahvusparki, neist 7 Svalbardil. Norra põhiosas hõlmavad rahvuspargid 22 000&nbsp;km², Svalbardi rahvuspargid hõlmavad 14 500&nbsp;km².

## Riik
### Riigikord
Norra on demokraatlik parlamentaarse valitsemissüsteemiga konstitutsiooniline monarhia ja unitaarriik.

Riik on demokraatlik: võimu allikas on rahvas (võrdõiguslikud kodanikud) ja selle legitiimsus pärineb rahvalt. Rahva võim väljendub eeskätt parlamendi Stortingi, maavolikogude (*fylkesting*) ja vallavalitsuste valimistes.

#### Kuningas

Kuningal puudub poliitiline võim.

Praegune kuningas on Harald V.

#### Storting

Norra parlamendis, Stortingis on 169 liiget ja see koosneb kahest kojast – Lagtingist ja Odelstingist.

Storting valib oma liikmete hulgast ühe neljandiku saadikuid, et moodustada Odelsting, ja see valimine viiakse läbi pärast parlamendivalimisi uue parlamendi esimesel korralisel istungjärgul. Lagting jääb sellesse koosseisu kogu Stortingi istungjärgu ajaks, kui ainult ei tule osaliste valimiste kaudu täita selle liikmete vakantseks jäänud kohti.

Iga koda peab oma istungeid eraldi ja nimetab oma esimehe ja sekretäri. Kumbki koda ei saa viia läbi istungit, kui sellest võtab osa alla poole koja liikmetest. Kuid eelnõud, mis käsitlevad konstitutsiooni muutmist, võivad olla võetud arutusele vaid vähemalt kahe kolmandiku Stortingi liikmete kohalolekul. Pärast Stortingi istungjärgu avamist on peaministril ja teistel Riiginõukogu liikmetel õigus võtta osa Stortingi mõlema koja istungitest võrdsete liikmetena, kuid nad on hääleõiguseta ja neil on vaid lahtistel istungitel toimuvatest aruteludest osavõtu õigus. Kinnistel istungitel võivad nad osaleda vaid siis, kui neile on selleks vastavast kojast antud luba.

Peaaegu kõik seadused avaldatakse kuninga nimel koos Norra Kuningriigi pitsatiga järgmises vormis: "Meie, nimi ..., teatame, et meile oli esitatud Stortingi otsus sellel teatud kuupäeval, milles on öeldud (järgneb otsus); selle tulemusel me kiitsime selle heaks ja kinnitasime ning käesolevaga kiidame heaks ja kinnitame juba seadusena isiklikult ja Kuningliku pitsati lisamisega".

#### Valitsus
Valitsuse moodustamisel on nõue, et enam kui pooled ministritest (praegu 19-st 10) peavad olema Norra kiriku liikmed. Luterlus on riigiusk.

Aastast 2021 on võimul Jonas Gahr Støre valitsus.

#### Kuuluvus rahvusvahelistesse organisatsioonidesse
Erinevalt naabermaadest Rootsist ja Soomest ei ole Norra astunud Euroopa Liitu, kuid erinevalt nendest on ta NATO liige.

Norra teeb naabermaadega koostööd Põhjamaade Nõukogu raames.

### Pealinn
Norra pealinn on alates 1814. aastast Oslo.

### Haldusjaotus

Norra on jaotatud 15 maakonnaks (*fylke*):

Maakonnad on jaotatud valdadeks (*kommune*, mitmus *kommuner*, uusnorra *kommunar*). Neid oli 2024. aasta seisuga 357.

### Erakonnad
Alates Venstre ja Høyre kujunemisest Stortingi fraktsioonidena on Norra poliitika põhitegijad olnud erakonnad, kuigi Norra põhiseadus neid kaua ignoreeris. Nende tähtsus on osalt tulenenud proportsionaalsest valimissüsteemist, osalt olnud selle üks eeldusi. Parteid on olnud märkimisväärselt stabiilsed: enamik Norra poliitikas praegu domineerivatest parteidest on olnud Stortingis esindatud 1930. aastatest saadik, kuigi valijate lojaalsus parteidele on vähenenud. Seda seletab võib-olla suhteliselt tugev parteidistsipliin: Stortingi liikmed astuvad seal suhteliselt harva oma partei vastu välja. Pärast Teist maailmasõda on Stortingis olnud esindatud 6–9 parteid. Samad parteid, mis konkureerivad parlamenti, konkureerivad ka kohalikel valimistel; see võib seletada parteiorganisatsiooni suhtelist tugevust.

Esimese parteina tekkis Venstre, teisena Høyre.

Stortingis on esindatud järgmised parteid:
* Töölispartei ehk Tööpartei (*Det norske Arbeiderparti*, *Arbeiderpartiet*; Ap/DNA)
* Progressipartei (*Fremskrittspartiet*; Frp, FrP)
* Norra Konservatiivne Erakond ehk Paremerakond (*[[Høyre]]*; H)
* Norra Kristlik-Demokraatlik Erakond ehk Kristlik Rahvapartei (*Kristelig Folkeparti*; KrF)
* Keskerakond ehk Tsentrumipartei (*Senterpartiet; SP)
* [[Sotsialistlik Vasakpartei (Norra)|Sotsialistlik Vasakpartei]] (*Sosialistisk Venstreparti*; SV)
* Norra Liberaalne Erakond ehk Vasakerakond (*Venstre*; V)



== Rahvastik ==
=== Inimareng ===
Norra on ÜRO [[inimarengu indeks]]i poolest maailma riikide seas esikohal. Aastatel 2001–2006 oli Norra esikohal (arvestatud 1999– andmete põhjal) ning 2007. ja 2008. aastal (andmed 2005. ja 2006. aasta seisuga) teisel kohal Islandi järel (kuigi inimarengu indeks oli Islandil ja Norral praktiliselt sama – vastavalt 0,967 ja 0,968).

Norra inimarengu indeksi muutumine aastatel 1980–2006:

* 1980 – 0,900;
* 1985 – 0,911;
* 1990 – 0,924;
* 1995 – 0,948;
* 2000 – 0,960;
* 2003 – 0,966;
* 2004 – 0,967;
* 2005 – 0,967;
* 2006 – 0,968.

=== Rahvastiku näitajad ===

==== Rahvaarv ====
Norra rahvaarv on 5 051 275 (seisuga 1.01.2013). Sellega on ta Euroopa riikide seas 28. kohal ([[Türgi]]t arvestamata).



=== Asustus ===

[[Rahvastikutihedus]] on 14,82 in/km².

Kuigi ligi pool rahvastikust elab riigi lõunaosas (pealinnas Oslos ja selle ümbruses), ei ole rahvastik koondunud suurematesse linnadesse, vaid jaotub enam-vähem ühtlaselt, kusjuures riigi lõunaosa on tihedamalt asustatud.

Asulate all on 0,7% pindalast.





=== Etniline koosseis ===
Norra on üks etniliselt homogeensemaid riike.

[[Norralased|Norralaste]] kõrval, kes moodustavad 90–91% rahvastikust, on suurim põlisrahvas [[saamid]], keda on 30 000 – 40 000. Põhja-Norras elab ka soome päritolu [[kveenid|kveene]].

Norras on märkimisväärsel hulgal [[immigrant]]e muu hulgas [[Poola]]st, [[Pakistan]]ist, [[Kurdistan]]ist, [[Iraak|Iraagist]], [[Vietnam]]ist, [[Somaalia]]st ja [[Türgi]]st. 2009. aastal oli Norras 303 000 välisriigi kodanikku ehk 6,3% elanikest.

== Majandus ==
Norra on arenenud majandusega riik. Traditsioonilised tegevusalad on olnud [[kalapüük]] ja [[metsandus]]. Pärast Teist maailmasõda on hoogsalt laienenud [[mäendus]] ja [[tööstus]]. Majandus põhineb suuresti teenindusel, nafta- ja maagaasitootmisel ning kerge- ja rasketööstusel.

Norra majandus kujutab endast [[segamajandus]]t, milles on ühendatud [[vaba turumajandus]] ja riigi sekkumine.

Norra on suhteliselt rikas loodusvarade poolest: [[nafta]], [[hüdroenergia]], [[kalavarud]], [[mets]] ja mitmesugused [[mineraalsed maavarad]].

Tänu energia heale kättesaadavusele, suhteliselt soodsale asendile Lääne-Euroopa turgude suhtes, ulatuslikule industrialiseeritusele, poliitilisele stabiilsusele ja kõrgele haridustasemele on Norra kujunenud [[heaoluriik|heaoluriigiks]], mis on üks maailma jõukamaid. Riik on suuresti sõltuv nafta- ja kalahindadest rahvusvahelistel turgudel.

Aastal 2004 moodustasid [[nafta]] ja [[maagaas]] 50% ekspordist. Vaid [[Saudi Araabia]] ja [[Venemaa]] ekspordivad enam naftat kui Norra.

Norra otsustas mitte liituda [[Euroopa Liit|Euroopa Liiduga]] referendumitel aastal 1972 ja novembris 1994.

Aastal 2000 müüs valitsus ühe kolmandiku varem täielikult riigi omanduses olnud firmast [[Statoil]]. [[Majanduskasv]] oli 0,8% aastal 1999, 2,7% aastal 2000 ja 1,3% aastal 2001. Pärast majanduskasvu pidurdumist aastatel 2002 ja 2003 hakkas 2004. aastal majandus taas kiiremini arenema. 2009. aastal langes majandus 1,4% ja aastal 2010 taas 1,5% tõusis.

Viimased uuringud on leidnud, et Norra [[nafta]]varude all peitub suuri koguseid [[kivisüsi|kivisütt]]. Sütt on praegu võimatu kaevandada, aga sellega võidakse hakata tegelema tulevikus.

Norra on traditsiooniline [[mereriik]]. Tuhatkond aastat tagasi jõudsid Norra [[viikingid|viikingitest]] meresõitjad [[Suurbritannia saar]]e, [[Island]]i, [[Gröönimaa]] ja isegi [[Põhja-Ameerika manner|Põhja-Ameerika mandrini]]. [[Kalapüük]], [[laevaehitus]] ja [[laevandus]] on etendanud Norra majanduses tähtsat osa. Kuigi laevanduse osatähtsus on tasapisi langenud, on Norral suur kaubalaevastik.

Majanduspoliitikas on olnud eesmärgiks rahvastiku sissetulekute võimalikult ulatuslik võrdsustamine. Seetõttu on ühiskond sotsiaalselt suhteliselt homogeenne.



=== Väliskaubandus ===
Peamiselt tänu [[nafta]] ja [[maagaas]]i ekspordile on Norra [[väliskaubandusbilanss]] alates 1990. aastast olnud positiivne. Aastal 2008 oli väliskaubanduse ülejääk 466 miljardit [[norra kroon|krooni]].

==== Eksport ====
Aastal 2008 oli Norra kaupade ja teenuste [[eksport|ekspordi]] kogumaht 1196 miljardit [[norra kroon]]i, sellest 928,6 miljardit krooni moodustas kaupade eksport. [[Toornafta]], [[kütus]]te ja [[elektrienergia]] eksport moodustas kaupade ekspordist umbes 63%.

Norra ekspordib toornaftat umbes 100 miljonit tonni ja [[maagaas]]i umbes 85 miljardit kuupmeetrit aastas. Muud suuremad kaubagrupid ekspordis on [[värvilised metallid]] (peamiselt [[alumiinium]] ja [[nikkel]]), [[kala]]tooted, töödeldud nafta- ja gaasitooted ning mitmesugused [[masin]]ad ja seadmed.

Teenuste ekspordis on tähtsamad valdkonnad [[laevandus]], [[finantsteenused]], [[turism]] ja [[naftapuurimine]].

Norra suuremad ekspordipartnerid on [[Suurbritannia]], [[Saksamaa]], [[Holland]], [[Prantsusmaa]], [[Rootsi]] ja [[USA]].

Suurbritannia on esikohal tänu sellele, et nafta ja maagaasi eksport sinna moodustab umbes 40% Norra nende kaupade koguekspordist. Kui nafta ning laeva- ja naftaplatvormide ehitus kõrvale jätta, on Norra olulisim partner nii ekspordi kui ka impordi puhul Rootsi.

Norra eksportis 2007. aastal [[Eesti]]sse kaupu umbes 700 miljoni Norra krooni eest.

==== Import ====
Aastal 2008 oli Norra kaupade ja teenuste [[import|impordi]] kogumaht 731,4 miljardit Norra krooni, sealhulgas kaupade impordimaht umbes 511,8 miljardit krooni.

Norra impordib peamiselt [[mootorsõiduk]]eid, masinaid, seadmeid, [[metall]]itooteid, [[metallimaak]]e ja [[vanametall]]i.

Teenuste impordist moodustavad suurema osa turism, finantsteenused ja laevandustasud.

Norra suuremad impordipartnerid on Rootsi, Saksamaa, Suurbritannia, [[Taani]], [[Hiina]] ja USA.

Norra importis 2007. aastal Eestist kaupu umbes 2,5 miljardi Norra krooni väärtuses.



=== Kalandus ja vaalapüük ===
Norra on üks maailma suuremaid kalapüügi- ja kalakasvatusriike. Norra kalapüügitsoon ulatub Atlandi ookeani lääneosas [[Newfoundland]]ini. Kalapüügi maht Norra vetes on ajaloo jooksul varieerunud, peamiselt ülepüügi ja looduslike kalavarude kõikumise tõttu. Pärast madalseisu 1990. aastatel on kalapüügi maht kahekordistunud. Samal ajal on kalurite ja kalapüügialuste arv langenud rohkem kui kolmandiku võrra. Tänapäeval nimetab oma peamise tegevusalana kalapüüki üle 10 600 inimese, samas kui 1950. aastatel oli vastav arv üle 68 000. Püütakse peamiselt [[tursk]]a, [[heeringas|heeringat]], [[kilttursk]]a, [[makrell]]i ja [[krevett]]e.

Viimase 20 aasta jooksul on arenenud kalade, eelkõige [[lõhe]] ja [[forell]]i, kasvatus [[akvakultuur]]is. Kalakasvandusi hakati rohkem looma 1980. aastate alguses. Tänapäeval moodustab lõhe 85% kogu Norra kalakasvatuse müügimahust. Teine tähtis kalaliik on vikerforell.

Kalad ja kalatooted moodustavad 5,3% Norra ekspordist.

Norras on väga pikk vaalapüügi traditsioon, kuid pärast kaubandusliku vaalapüügi keeldu 1986. aastal on vaalapüük tunduvalt vähenenud, kuid mitte lõppenud hoolimata [[Rahvusvaheline Vaalapüügikomisjon|Rahvusvahelise Vaalapüügikomisjoni]] ja Euroopa Liidu kriitikast. Püütakse vaid [[kääbusvaal]]a, mis ei ole ohustatud liik. 2007. aastal oli vaalapüügilimiit 1052 isendit, püüti 592 vaala.

=== Põllumajandus ===

Põllumajanduslikus kasutuses on 3,2% maast. Maastiku suure mägisuse tõttu on künnimaad ainult 2400&nbsp;km².

=== Meedia ===


Norra suurimad üleriigilised päevalehed on [[Verdens Gang]], [[Aftenposten]] ja [[Dagbladet]]. Suurimad regionaalsed päevalehed on
[[Bergens Tidende]], [[Stavanger Aftenblad]] ja [[Adresseavisen]]. Suurim majandusleht on [[Dagens Næringsliv]].

Riiklikul ringhäälingul [[NRK]] on kolm telekanalit: [[NRK1]], [[NRK2]] ja [[NRK3]] ning lastekanal [[NRK Super]]. Suurimad eratelekanalid on [[TV 2]] ja [[TVNorge]].





== Haridus ==
Norras on koolikohustus lastele vanuses 6–16 aastat.

Kõrgharidusasutused jagunevad ülikoolideks ja kõrgkoolideks. Bakalaureuseõpe kestab 3 aastat, magistriõpe 2 aastat ja doktoriõpe 3 aastat.

Vanim kõrgkool on 1750 asutatud sõjaväeakadeemia [[Krigsskolen]]. Vanim ja suurim ülikool on 1811 rajatud [[Oslo Ülikool]]. 1946 avati [[Bergeni ülikool]] ja 1972 [[Tromsø ülikool]]. Hiljem on ülikooliks saanud [[Stavangeri ülikool]] (2005), [[Agderi ülikool]] (2007).

Norra oli juba 19. sajandil üldise kirjaoskusega maa, praeguseks on [[kirjaoskus]]e tase peaaegu 100%.


== Riigikaitse ==

Norra kaitseväkke kuulub 23 000 inimest, sealhulgas teenindav personal. [[Mobilisatsioon]]i korral võib see tõusta umbes 83 000 sõjaväelaseni. Igal aastal on sõjaväes umbes 10 000 kutsealust. Sõjaväeteenistus on kohustuslik kõigile 18-aastaseks saanud meestele ja kestab 6–12 kuud. Naistel on teenistus vabatahtlik.

Kaitsevägi koosneb [[Norra maavägi|maaväest]], [[Norra kuninglik merevägi|mereväest]], [[Norra kuninglikud õhujõud|õhuväest]], [[Norra küberkaitse|küberkaitsest]] ja [[Norra kodukaitse|kodukaitsest]].

== Ajalugu ==

Norra oli kuni 1397. aastani eraldi kuningriik, seejärel oli ta koos [[Taani]] ja [[Rootsi]]ga [[Kalmari unioon]]is. Kui Rootsi 1521 unioonist lahkus, sai Norrast sisuliselt Taani provints. Aastast 1814 oli Norra laialdase autonoomiaga ja oma põhiseadusega riik, mille pea oli Rootsi kuningas. Aastal 1905 lahkus Norra unioonist Rootsiga ja sai iseseisvaks kuningriigiks, mille esimene kuningas oli [[Haakon VII]].

=== Esiaeg ===

Arheoloogiliste leidude põhjal võib järeldada, et peatselt pärast [[Weichseli jäätumine|Weichseli jäätumise]] [[mandrijää]] taandumist tekkis Norrasse inimasustus. Arvatakse, et esimesed inimesed jõudsid Norra aladele 11 000 – 12 000 aastat tagasi. Tõenäoliselt läksid nad läbi [[Jüütimaa]] ja [[Doggerland]]i jäävabale Norra rannikule. Nende kivist tööriistad lubavad oletada kuulumist [[Ahrensburgi kultuur]]i. Ahrensburgi kultuuri esindajad pärinesid ilmselt [[Ukraina]] aladelt [[Dnepr]]i äärest ja asustasid hiljem alasid Kesk- ja Põhja-Euroopas (Poola, Saksamaa, Taani ja mitme teise hilisema riigi alal). [[DNA]]-uuringud on näidanud tänapäeva norralaste lähedast sugulust Põhja-Saksamaa elanikega.

Mõnevõrra hiljem saabusid Põhja-Norrasse [[soome-ugri keeled|soome-ugri keeli]] kõnelevad inimesed.

Norra esiaja olulisimaks mälestiseks peetakse umbes 2500–6500 aasta vanuseid [[Alta kaljujoonised|Alta kaljujooniseid]].

=== Viikingite ajast keskajani ===


[[Viikingite aeg|Viikingite ajal]] 8.–11. sajandini langesid praeguse Norra alad, mis olid allunud väiksematele kuningriikidele, järk-järgult ühtse kuningavõimu alla. Kuningas [[Harald Kaunisjuus]] alistas Norra edelaosa [[Hafrsfjordi lahing]]us umbes 880–885 ja rajas oma residentsi [[Avaldsnesi kuningatalu]]. Seda peetakse traditsiooniliselt Norra riikluse alguseks. Rahvastiku tuuma moodustas vabade talupoegade seisus, kuid varanduslik kihistumine oli alanud. Harald Kaunisjuus rakendas karme meetmeid tekkivate kohalike feodaalvõimude vastu, sundis neid oma ülemvõimu tunnistama ning laskis maa maksustada. Feodaalisandad seisid sellele survele vastu. Nad lahkusid maalt ning rajasid [[Island]]il ja mujal uusasundusi.

Kuni 11. sajandini tegid Norra [[viiking]]id pikki rööv- ja kaubaretki, mis ulatusid [[Gröönimaa]], [[Põhja-Ameerika]] ranniku, Lääne-Prantsusmaa ja Vahemereni.

[[Østlandet]] läks kuningavõimu kontrolli alla 11. sajandi keskpaigas. Samal ajal suri välja Norra põhjaosa valitsenud [[Lade jarlid]]e suguvõsa.

Pärast Harald Kaunisjuukse surma lagunes Norra väikekuningriikideks, mille kuningas [[Olav Tryggvason]] taasühendas. Aastal [[995]] rajas kuningas Olav Tryggvason [[Moster]]ile Norra esimese [[kirik (pühakoda)|kiriku]] ([[Mosteri vana kirik]]) ja hakkas maad vägivaldselt [[kristlus|ristiusustama]]. Ta suri Taani-vastases sõjakäigus [[Svolderi merelahing]]us 1000. aastal.

Kuningavõim sai nüüd toetuda kogu maad hõlmavale kirjaoskajate organisatsioonile, millel olid sidemed ladinakeelse Euroopa kultuuriga. Olav Haraldsson edendas Norra feodaliseerumist. Juhtivad aadlisuguvõsad said erilised eesõigused. Aastal 1027 Taani kuninga Knut Suure vastu ettevõetud sõjakäik lõppes edutult. Aastal 1028 tegi Taani vasturünnaku ning paljud Norra aadlikud alistusid Knutile, kuningas Olav pidi aga põgenema. Püüdes oma riiki tagasi võita, langes ta [[Stiklestadi lahing]]us. Pärast seda sai kristlusest riigiusund.

Pärast Knuti surma suutis Olavi poeg Magnus Norra riiki kindlustada. 1042. aasta päriluslepinguga sai ta Taani kuningaks.

11. sajandil oli arvukalt sisesõdu. Kiriku võim tugevnes ja hakkas mõjutama kuningavõimu. Aastal 1104 asutati [[Lundi peapiiskopkond]] ja Norra kirik vabanes [[Bremeni peapiiskopkond|Bremeni peapiiskopkonna]] võimu alt. Pärast [[Sigurd Magnusson]]i surma 1130. aastal sai alguse [[Norra kodusõda]]. Kuningavõimu kindlustas uuesti [[Sverre Sigurdsson]]i suguvõsa. Aastal 1153 rajati [[Nidarosi peapiiskopkond]].

Kuningas [[Håkon Håkonsson]] suutis pärast mõningaid segadusi Norrat sisepoliitiliselt kindlustada ja oma võimu laiendada. Hansa Liiduga sõlmiti leping. Alates 1236. aastast olid Bergenis alalised esindused. Norra põhjapiiri ([[Finnmark|Finnmargi]]) piiritülid [[Aleksander Nevski]]ga lahendati 1252 lepinguga. Kindlustati liitu Rootsiga. Head suhted olid ka Saksa-Rooma keisri Friedrich II-ga ja Kastiilia kuninga Alfonsoga. Kuningas leppis ära varem sageli kuningale vastu seisnud kirikuga, kusjuures kuningale jäid olulised õigused kuninga üle. Peale selle vallutas Norra Gröönimaa ja valmistati ette Islandi võtmine Norra võimu alla 1262–1263. 13. sajandi lõpus tegi kirik kõik, et oma positsiooni kuninga suhtes tugevdada. Tüli lõppes kokkuleppega, millega kiriku sõltuvus kuningast vähenes (1283). Norra katsed Hansa kaupmeeste eesõigusi Bergenis kitsendada ning oma kaubandust arendada nurjusid. Aastal 1294 pidi kuningas koguni nõustuma Hansa eesõiguste olulise laiendamisega. Aastal 1343 pärast norralaste kaotust Kopenhaagenis sõjas taanlaste ja Hansa vastu tuli Norral neid eesõigusi taas kinnitada. [[Håkon V]] surmaga suri [[Kaunisjuukse dünastia]] välja.

Selleks ajaks oli Norra saavutanud kultuurilise õitsengu, mis väljendus rikkalikus õukonnaluules, ajalookirjutuses ning üleskirjutatud saagades ja legendides. Feodaliseerumine ei loonud Norras selgeid sõltuvussuhteid.



=== Allakäik ja Taani aeg ===
[[Must surm|Mustal surmal]], mis tegi hävitustööd aastatel 1348–1350, ja hilisematel epideemiatel olid katastroofilised tagajärjed: suri umbes pool rahvast. Paljud hooned jäeti maha. Endise rahvaarvu taastumine võttis mitu sajandit. Riigitulud olid järgneval sajandil ligi 80% väiksemad; see oli Norrale suurem hoop kui [[Rootsi]]le ja Taanile. [[Norra aadelkond]] vähenes 600 suguvõsalt 200-le ning oli võrreldes naabermaadega väikesearvuline. Musta surmaga kaotas aadel suure osa oma majanduslikust baasist.

Norra kuningate dünastia ühendati 1319 Rootsi omaga ja 1380 Taani omaga ning suri 1387 välja. Norra astus 1397 teiste Põhjamaadega [[Kalmari unioon]]i ning pärast selle lagunemist 1450 jäi püsima unioon Taaniga. Aastast 1536 oli Norra Taani vasallriik. [[Oldenburgi dünastia]] survel kaotati 1537 Riiginõukogu ([[Riksrådet]]). Aastal 1537 kaotati [[reformatsioon]]i käigus [[Nidarosi peapiiskopkond]] ning kiriku tulusid hakkas [[Kopenhaagen]]ist valitsev kuningas kasutama oma õukonna rahastamiseks.

434 aasta pikkust [[Taani-Norra|uniooni Taaniga]] nimetati 19. sajandil sageli 400-aastaseks ööks, sest Norra oli uniooni nõrgem pool, mida valitseti Kopenhaagenist. Aastaid 1570–1721 iseloomustasid suured maksud ning pikad sõjad Taani-Norra ja Rootsi vahel. [[Kalmari sõda]] kinnistas 1613 küll Põhja-Norra põhjaosa lõplikult Norrale, kuid peaaegu kõik muud sõjad viisid territooriumi kaotamiseni. Pärast [[Torstensoni sõda]] loovutati [[Brömsebro rahu]]lepinguga 1645 Rootsile [[Jämtland]] ja [[Härjedalen]], 1658 [[Båhuslen]]. Aastal 1660 tegi kuningas riigipöörde, saatis Taani Riiginõukogu laiali ning kehtestas [[absoluutne monarhia|absoluutse monarhia]], mis kestis 1814. aastani. Praegune [[Rootsi-Norra piir]] määrati kindlaks rahuajal 1751.

=== 1814. aasta demokraatlik põhiseadus ===


Taani-Norra kuningas [[Frederik VI]] astus liitu [[Napoleon]]iga ning jäi seetõttu [[Napoleoni sõjad|Napoleoni sõdades]] kaotajaks. [[Kieli rahu]]ga 1814 loovutati Norra Rootsi kuningale [[Karl XIV Johan]]ile. Kevadel 1814, kui Rootsi väed olid lõuna pool sõjakäigul, õnnestus Riigikogul ([[Riksforsamlingen]]) [[Eidsvoll]]is välja töötada ja anda [[17. mai]]l 1814 liberaalne [[Norra põhiseadus]], mis põhineb [[rahva suveräänsuse printsiip|rahva suveräänsuse printsiibil]]. Pärast lühikest sõda Rootsiga lepiti kokku [[personaalunioon]]is Rootsiga. Norra kuninga suveräänsus [[Gröönimaa]], [[Island]]i ja [[Fääri saared|Fääri saarte]] üle jäi Taani kuningale. Norra sai 1814 oma pealinna (Christiania), valitsuse, armee, sõjalaevastiku, seadused, valuuta, keskpanga ja parlamendi. Hääleõigus oli peaaegu pooltel täisealistest meessoost elanikest. Ainult välispoliitikat juhtis ühine Rootsi-Norra kuningas Rootsi välisministeeriumi kaudu.

19. sajandil juhtis Norrat mitteaadlikest ametnike eliit, kuid opositsiooni organiseerumine tõi kaasa [[partei]]de kujunemise. Aastal 1884 otsustas Riigikohus ([[Riksrett]]), et valitsus hakkab põhiseadust järgides olema Stortingi poolt nimetatud komitee, mitte kuninga poliitika elluviija. Sellest sai aluse Norra tänapäevane riigikord.

=== Uniooni katkestamisest tänapäevani ===
Norra kasvav rahulolematus uniooniga 19. sajandi lõpus viis Norra-Rootsi uniooni katkestamiseni 1905 [[rahvahääletus]]e alusel. Norra valitsus pakkus Norra trooni Taani printsile [[Haakon VII|Carlile]]. Pärast uut rahvahääletust valis [[Storting]] ta kuningaks ja ta võttis nimeks [[Haakon VII]].

Alates 1905. aastast võeti kasutusele hüdroenergia. 1970. aastatel võeti kasutusele nafta. See on riigi jõukust ja rahva heaolu märgatavalt suurendanud. Norra on [[heaoluriik]].

[[Esimene maailmasõda|Esimeses maailmasõjas]] jäi Norra [[neutraliteet|neutraalseks]], kuid Norra laevaehitus etendas sõjas suurt osa. Ka [[Teine maailmasõda|Teises maailmasõjas]] kuulutas Norra end neutraalseks, kuid Saksamaa okupeeris Norra.

Aastal 1972 tühistas rahvahääletus [[Euroopa Ühendus]]ega liitumise lepingu, 1994 hääletati [[Euroopa Liit|Euroopa Liiduga]] ühinemise vastu. Norra on [[NATO]] liige.

== Kultuur ==
Norrast on pärit maailmakuulsaid kirjanikke, sealhulgas [[Ludvig Holberg]], [[Henrik Ibsen]], [[Bjørnstjerne Bjørnson]] ning [[Nobeli auhind|Nobeli auhinna]] laureaadid [[Knut Hamsun]] ja [[Sigrid Undset]]. Norrast on pärit ka ekspressionistlik kunstnik [[Edvard Munch]] ja skulptor [[Gustav Vigeland]] ning helilooja [[Edvard Grieg]]. Tuntud on ka polaaruurijad [[Roald Amundsen]] ja [[Fridtjof Nansen]] ning maailmarändurist etnoloog [[Thor Heyerdahl]].

=== Kirjandus ===


Norral on rikkalik kirjanduslik traditsioon, mis ulatub tagasi vanapõhja laulude ja kuningasaagadeni, mille pani kirja [[Snorri Sturluson]] [[Island]]il 13. sajandil.

Keskaegsetest teostest on tuntum dialoogivormis "[[Konungs skuggsjá]]", mis koostati õpetuseks isa poolt kuningas [[Magnus Lagabøte]]le.

[[Taani-Norra]] ajal olid kuulsamad kirjamehed [[Petter Dass]], kes kirjutas kirikulaule ja luuletusi, millest tuntuim on [[Nordlandi maakond|Nordland]] poeetiline kirjeldus "[[Nordlands Trompet]]", ja taani-norra näitekirjanik [[Ludvig Holberg]], kes kirjutas ka romaani "[[Nils Klims reise til den underjordiske verden]]".

19. sajand oli norra kirjanduse õitseaeg. Rahvusromantiline [[Henrik Wergeland]] ja euroopalikum [[Johan Sebastian Welhaven]] olid kaks väljapaistvat luuletajat, kellest kumbki pani aluse ise laadi traditsioonile. [[Henrik Ibsen]]it peetakse üheks maailma suuremaks näitekirjanikuks ja suurimaks realistiks näitekirjanduses. Teised tolle aja väljapaistvad kirjanikud olid [[Bjørnstjerne Bjørnson]], [[Alexander Kielland]] ja [[Jonas Lie]]ga said 19. sajandi lõpuks "[[neli suurt|neljaks suureks]]". Tähtsad kirjanikud olid ka [[Arne Garborg]] ja [[Amalie Skram]]. [[Peter Christen Asbjørnsen]] ja [[Jørgen Moe]]s andsid välja norra rahvamuinasjutte, mis esimest korda ilmusid 1840. aastatel. Rahvamuinasjuttude rahvalikul keelel oli suur tähtsus norra kirjakeele ja norra kirjanduse kujunemisel.

20. sajandi esimese poole mõjukamad kirjanikud olid [[Sigrid Undset]] ja [[Knut Hamsun]], kes mõlemad olid poliitiliselt konservatiivsed. Mõlemad on saanud [[Nobeli kirjandusauhind|Nobeli kirjandusauhinna]].

Teise maailmasõja järel oli norra kirjandus väga mitmekesine, ulatudes [[Jens Bjørneboe]] ja [[Agnar Mykle]]s kultuuriradikalismist [[Dag Solstad]]i vasakradikaalse modernismini ja [[Erlend Loe]] naivismini. Tänapäeva autoritest on tuntud [[Jan Kjærstad]], [[Lars Saabye Christensen]] ja [[Erik Fosnes Hansen]]. [[Jon Fosse]] on Henrik Ibseni kõrval mängituim norra näitekirjanik; 21. sajandi alguses oli ta Euroopa mängituim nüüdiskirjanik. On ka populaarseid kriminaalromaanikirjanikke, kelle seas on [[Gunnar Staalesen]] ja [[Anne Holt]].



=== Kunst ===

Algupärane norra maalikunst kujunes välja [[maastikumaal]]ist [[19. sajand]]i alguskümnenditel. Varem olid Norras domineerinud [[Saksamaa]]lt ja [[Holland]]ist sisseveetud teosed ning [[Taani]] võimu mõjul valminu.

Algul loodi peamiselt maastikumaale, hiljem valdavalt [[impressionism|impressionistlikke]] ja [[Realism (kunst)|realistlikke]] teoseid.

Tänapäeval on Norras palju rahvusvaheliselt tuntud kunstnikke.

=== Muusika ===

Kõige kuulsam Norra helilooja läbi aegade on olnud [[Edvard Grieg]].

Norra popmuusika lipulaevadeks on sellised bändid ja esinejad nagu [[Röyksopp]], [[Turbonegro]], [[Serena Maneesh]], [[Sissel]], [[Annie]], [[Madrugada]] ja [[Jaga Jazzist]].

Norra on olnud regulaarne osavõtja [[Eurovisiooni lauluvõistlus]]tel ja korduvalt ka esikohti saavutanud – [[Norra Eurovisiooni lauluvõistlusel]].

=== Teater ===
Norras on teater suhteliselt uus kunstiliik. Vanim teater – [[Den Nationale Scene]] – rajati 1850. aastal [[Bergen]]is. Esimene riiklik teater, [[Rahvusteater (Norra)|Rahvusteater]] Oslos, avas uksed peaaegu 50 aastat hiljem, aastal 1899. Põhjuseks võib olla asjaolu, et teater on linlik kunstivorm, Norra aga oli ja on tänapäevalgi riik, kus on vähe suuri linnu. Siiski kerkisid vähehaaval teisedki teatrimajad – kõigepealt [[Trondheim]]is ja [[Stavanger]]is ning 1970. aastatest alates juba peaaegu igas Norra osas.

=== Tants ===

==== Rahvatants ====
[[Kaljujoonised|Kaljujoonistel]] 1. aastatuhande teisest poolest eKr on motiive, mida on tõlgendatud esiaegsete rituaalsete ja maagiliste tantsude kujutistena.

Keskaegsest norra tantsust on vähe teateid, kuid võib arvata, et nagu mujalgi Põhjamaades, tantsiti aheltantse (laulutantse). Keskajal on "dans" olnud mõne isiku lisanimi (Sverting dans (1292), "Sigurd dans" (15. sajand)). Arvatakse, et see märgib head tantsuoskust.

Külatants (*bygdedans*) on norra rahvatantsu kihistus, mis on välja kujunenud vanemast [[paaristants]]ust. Seda mängitakse viiuli (*hardingfele*) saatel.

Põhilised tantsud on kolmeosalise taktimõõduga *springar* (Lääne-Norra) ja *pols* (Ida-Norra) ning kaheosalise taktimõõduga *gangar* ja *halling*. *Hardfele* saatel tantsitavad põhitantsud on *springar*, *halling*, *gangar* ja *rull* (*vossarull*). *Pols* tantsitakse tavalise [[viiul]]i või lõõtspilli saatel. *Springar* tuli arvatavasti enne 1600. aastast [[Saksamaa]]lt või [[Austria]]st; oletatakse sugulust [[lendler]]iga.

Külatantsud on improvisatsioonilised. Neis vahelduvad üksik- ja paaristants. Paarid liiguvad mööda ringi nagu [[valss|valsis]], mis jõudis Norrasse 19. sajandil.

19. sajandi lõpus olid külatantsud välja suremas, kuid [[Noregs ungdomslag]], [[Landslaget for Spelemenn]] jt organisatsioonid hakkasid neid kultiveerima.

Vanatantsud (*gammeldans*) jõudsid Norrasse [[18. sajand]]i lõpust. Kõigepealt tuli [[valss]], siis *hoppvals*, *skotsk*, *hamburger* ja lõpuks [[reinlender]]. 19. sajandi lõpus tulid [[polkamasurka]], [[masurka]] ja [[Pariisi polka]]. Pärast 1950. aastat tuli [[Läti polka]].

On ka laulumänge ja mitme paari ringtantse.

[[20. sajand]]i esimese poole rahvatantsuliikumises tekkisid [[Fääri saared|Fääri saarte]] eeskujul laulutantsud.

==== Ballett ====

20. sajandi esimesel poolel oli Norra balleti keskus [[Norra Rahvusteater]]. Tolle aja tähtsamad nimed on [[Gyda Christensen]] ja [[Lillebil Ibsen]].

Esimese kutselise balletiansambli lõid 1948 [[Gerd Kjølaas]] ja Briti päritolu [[Louise Browne]]. Pärast mitut nimevahetust sai trupist 1958 loodud [[Den Norske Opera]] osa. Balletitrupi kunstiliseks juhiks sai [[Harcourt Algernoff]] Austraaliast. Klassika kõrvale toodi repertuaari kaasaegset koreograafiat ([[George Balanchine]], [[Antony Tudor]], [[Birgit Cullberg]], [[Glen Tetley]]). Norra uute koreograafide seas olid [[Kjersti Alveberg]] ja [[Kari Blakstad]]. Trupi juhtide seas olid [[Sonja Arova]] ja [[Anne Borg]].

Aastatel 1990–2002 juhtis taanlane [[Dinna Bjørn]] truppi, mis pälvis rahvusvahelise tunnustuse. Talle järgnes ballettmeistrina [[Espen Giljane]]. Alates 1992. aastast kannab trupp nime [[Den Norske Nationalballet]].

==== Moderntants ====
[[Moderntants]]u harrastab Norras näiteks [[Nye Carte Blanche]] [[Bergen]]is. Sealsed koreograafid on [[Ingun Bjørnsgaard]] ja [[Ina Christel Johannessen]].

=== Filmikunst ===


Norra kultuuris ei ole [[filmikunst]] kesksel kohal.

Esimeseks Norra [[mängufilm]]iks peetakse 5–6-minutilist draamafilmi "[[Fiskerlivets farer]]", mis on kaduma läinud. Selle valmimisajaks peetakse 1907. aastat, kuigi esilinastuse aeg pole teada.

[[Tummfilm]]i ajastul tehti kokku umbes 45 lühemat või pikemat mängufilmi. Üle kolmandiku neist on kaduma läinud, sealhulgas peaaegu kõik enne 1920. aastat valminud filmid.

Esimene helifilm oli [[Tancred Ibsen]]i ja [[Einar Sissener]]i "[[Den store barnedåpen]]" (1931, [[Oskar Braaten]]i raamatu järgi).

1970. ja 1980. aastatel paranes filmikunsti riiklik toetamine.

Silmapaistev nukufilmirežissöör oli [[Ivo Caprino]].

Alates 1980. aastatest on Norras valminud rahvusvahelist tähelepanu äratanud filme. 2000. aastatel on toodetud 20 täispikka kinofilmi aastas. Aastal 2001 loodi [[Norsk Filmfond]].

Domineeriv filmitootmisettevõte on 1932. aastast [[Norsk Film A/S]].

1997. aastal asutati [[Lillehammer]]is Norra esimene filmikool.


=== UNESCO maailmapärandi nimistu ===
Norra kultuurimälestistest kuuluvad [[UNESCO maailmapärandi nimistu]]sse [[Bryggen]]i hansalinnaosa [[Bergen]]is (1979), [[Urnesi püstpalkkirik]] (1979), [[Røros]]i kaevandusasula (1980), [[Alta kaljujoonised]] (1985) ja [[Struve geodeetiline kaar]] (10 riigi ühispärand; 2005).


=== Rahvuspüha ===
Norralased tähistavad 17. mail [[Norra põhiseaduspäev]]a. Kantakse rahvarõivaid ja osaletakse (eriti lapsed) linnaparaadidel, mis leiavad aset üle kogu maa.

=== Keeled ===

[[Norra keel]]el on kaks ametlikku kirjakeelt: *bokmål* ja [[uusnorra keel]] (*nynorsk*). Varem, kui Norra oli ühinenud [[Taani]]ga, kasutati ka *riksmål*i. Tänapäeval kasutatakse nii [[meedia]]s kui ka [[kirjandus]]es rohkem *bokmål''i.
 
Norra põhjaosas räägivad vähemusrahvused saami ja kveeni (soome) keeli.

## Vaata ka
* Norra tuletornid
* Norra Ülemkohus
* Norra jalgpallikoondis
* 2011. aasta terrorirünnakud Norras
* Norra 2014. aasta taliolümpiamängudel
* Norra politseiteenistus
* EMP ja Norra toetused
* Eestlased Norras
* Eesti-Norra suhted

## Viited

## Välislingid

* visitnorway.com